Zemetrasenie v Čile 27. februára 2010

Zemetrasenie v Čile v roku 2010 prebehlo 27. februára 2010 v blízkosti pobrežia, neďaleko Čilského mesta Maule. Dosiahlo silu 8,8 M, čo ho zaraďuje medzi 5 najsilnejších zaznamenaných zemetrasení. Veľmi intenzívne bolo pocítené v 6 čilských krajoch. Vyžiadalo si asi 700 obetí na životoch.

Zemetrasenie 
Zemetrasenie sa začalo v sobotu 27. februára 2010 o 03:34:14 ráno miestneho času (06:34 UTC) a trvalo asi 90 sekúnd. Otrasy pocítili aj vo väčšine krajiny od Valparaísa po Araucaníu, kde žije okolo 80% obyvateľov krajiny. Mestá, ktoré zasiahli najničivejšie otrasy IX. stupňa podľa Mercalliho stupnice, boli Arauco a Coronel. V hlavnom meste krajiny Santiago ho pocítili tiež ako veľmi silné (VIII. Všeobecný poplach Mercalliho stupnice). Otrasy bolo cítiť aj v Argentíne, napr. v hlavnom meste Buenos Aires, Córdobe, Mendóze a La Rioja. Bolo ich cítiť aj ďalších okolitých krajinách ako Peru (napr. v meste Ica), ale aj vo vzdialených miestach ako v Brazílskom Sao Paulo. Zemetrasenie vyvolalo aj cunami, ktoré zasiahli niekoľko miest na pobreží a poškodili aj prístav Talcahuano. Varovania pred cunami boli vydané v 53 krajinách. Na viacerých vzdialených miestach cunami spôobili značné škody, napr. v USA v oblasti San Diega a v Japonsku v oblasti Tōhoku. Boli tiež zničené elektrické siete čo spôsobilo obrovský výpadok dodávok elektrickej energie, ktorý sa dotkol 93% čilskej populácie a na niektorých miestach trval viacero dní. Prezidentka krajiny Michelle Bacheletová vyhlásila stav ohrozenia a do najzasiahnutejších oblastí vyslala armádu.

Krátko po zemetrasení sa odhadovalo, že zemetrasenie si vyžiadalo okolo 700800 obetí. Do 30. marca 2010 sa však ukázalo, že zahynulo menej, okolo 432 ľudí, ďalších 98 bolo nezvestných.

Seizmológovia odhadli, že zemetrasenie slabo pozmenilo postavenie zemskej osi a skrátilo deň o asi 2.7 mikrosekundy. Geodetické GPS merania naznačujú, že sa oblasť mesta Concepción 3, posunula o 3,04 m na západ. Oblasť hlavného mesta Santiago bola postihnutá posunom o 24 cm v rovnakom smere. Zem okolo Buenos Aires 1350 km vzdialeného od Concepciónu sa posunula o 3,9 cm

Od 27. februára do 27. marca 2010 bolo zaznamenaných 272 dotrasov s magnitúdom viac než 5,0. 19 z nich mali magnitúdo vyššie ako 6,0, niektoré dokonca až 6,9.

Geológia 

Zemetrasenie sa odohralo na hranici medzi platňou Nazca a Juhoamerickou platňou, ktoré sa nachádzajú na konvergentnom okraji platní približujúcich sa k sebe rýchlosťou 80 milimetrov ročne. Pohyb počas zemetrasenia mal podľa fokálneho mechanizmu znaky násunu. Spôsobila ho subdukcia platne Nazca pod Juhoamerickú platňu.

Čile sa nachádza v oblasti zániku oceánskych platní Tichého oceánu pod Juhoamerickú platňu. Táto subdukčná zóna je súčasťou širšej oblasti obklopujúcej celý Tichý oceán, ktorej sa hovorí Ohnivý kruh. Podľa historických záznamov bol v Čile zaznamenaných rad silných zemetrasení vrátane najsilnejšieho zemetrasenia zaznamenaného na Zemi v roku 1960 v oblasti Valdivia. Posledné silné zemetrasenie bolo zaznamenané v oblasti Antofagasta v roku 2007.

Segment zlomu, ktorý sa pohol počas zemetrasenia 27. februára 2010 mal dĺžku až 700 km a bol na ňom zaznamenaný posun až o 10 m Leží na sever od segmentu, ktorý sa pohol pri zemetrasení v roku 1960..

Škody a záchranné akcie 
Materiálne škody v krajine boli enormné, vo veľkej časti krajiny bol vyhlásený stav ohrozenia. Ihneď po zemetrasení vyšli do ulíc tisíce ľudí, ktorým sa podarilo uniknúť z trosiek budov. Bolo zničených okolo pol milióna domov. Obyvatelia miest spali v stanoch na uliciach v obavách pred ďalšími otrasmi. Vláda začala v postihnutých oblastiach urýchlene distribuovať potraviny a humanitárnu pomoc. Objavili sa i prejavy vandalizmu a rabovania. Na zasiahnuté miesta bola vyslaná armáda a bezpečnostné zložky. V dôsledku poškodenia miestnej väznice El Manzano v Concepción sa podarilo utiecť vyše dvom stovkám väzňov.

28. februára sa prezidentka Bacheletová dohodla s predstaviteľmi obchodných reťazcov, aby zadarmo poskytli základné potraviny ľuďom v oblastiach postihnutých zemetrasením. Zemetrasenie zastihlo krajinu práve počas konca volebného obdobia prezidentky, po ktorej nastúpil na tento post 4. marca Sebastián Piñera.

Napriek rádovo omnoho vyššej sile zemetrasenia si zemetrasenie v Čile vyžiadalo podstatne menšie obete ako nedávne zemetrasenie na Haiti. Bolo to jednak dôsledkom toho, že zemetrasenie malo hlbšie epicentrum, ale predovšetkým kvalitnejším stavebným štandardom dodržiavaných v Čile a celkovo lepšou pripravenosťou krajiny na zemetrasenia.

Referencie

Iné projekty 

Čile, 2010
27. február
2010 v Čile
Katastrofy v 2010